L'Ajuntament de Bétera posa en marxa rutes accessibles a la Serra Calderona
07 de octubre de 2020

La regidora de Drets Socials, María Segura, ha assenyalat com a fita que l'Ajuntament haja inclòs, a més de tots els recursos i mitjans personals dels quals disposa, d'aquesta cadira que permet “la igualtat d'oportunitats i que suposa posar en el mapa del turisme adaptat a Bétera”.

Des de l'àrea de Drets Socials es porta treballant des de fa mesos en el foment del turisme adaptat i inclusiu que permeta als usuaris de les associacions de diversitat funcional del municipi gaudir del seu oci en condicions d'igualtat. Per això, moguts pel benestar d'aquests veïns i veïnes han posat en marxa un programa de rutes accessibles a la Serra Calderona perquè amb la cadira puguen gaudir dels paratges naturals que posseeix Bétera.

D'aquesta manera, si la setmana passada des de l'àrea de Turisme es posaven en marxa les visites als jaciments arqueològics de l'Horta Vella, Alqueria i Torre Bofilla en els quals ja era present la cadira adaptada que ha permés a una persona amb mobilitat reduïda visitar els jaciments igual que la resta del grup, aquest diumenge l'àrea de Drets Socials començarà a realitzar aquestes rutes accessibles a la Serra Calderona.

Per consegüent, cada segon diumenge de mes es podrà gaudir de 3 rutes accessibles diferents per la Serra Calderona que tindran d'un aforament limitat a 8 persones cadascuna. Aquestes visites tindran una duració d'una hora aproximadament i es realitzaran en horari de 09:00h a 10:00h, de 10:30h a 11:30h i de 12:00h a 13:00h i sempre complint amb les mesures de seguretat, higiene i distanciament.

“Fins al moment totes les reaccions cap a aquesta iniciativa són molt positives. Estem molt contents d'haver contribuït al fet que les persones amb mobilitat reduïda i diversitat funcional puguen conéixer els nostres jaciments i espais naturals com la resta de la ciutadania”, ha finalitzat la regidora de Drets Socials.